ananddey/assamese-wiki-corpus huggingface dataset:
দুৰ্গা চোব

দুৰ্গা চোব জন্ম ৩ জুলাই, ১৯৬৬ চন; এগৰাকী নেপালী নাৰীবাদী সমাজ কৰ্মী আৰু ৰাজনীতিবিদ। চোবে নিজকে দলিত বুলিও পৰিচয় দিয়ে আৰু নেপালত নাৰীবাদী দলিত সংগঠন (FEDO)ৰ তেওঁ প্ৰতিষ্ঠাপক।
দেশৰ মানৱ অধিকাৰ কৰ্মী হিচাপে কাম কৰা চোবে নেপাল ছ’চিয়েলিষ্ট পাৰ্টিৰ সৈতে জড়িত।

জীৱনী

দুৰ্গা চোবৰ জন্ম হৈছিল ১৯৬৬ চনৰ ৩ জুলাইত। তেওঁ পশ্চিম নেপালৰ চিলগাডিত ডাঙৰ-দীঘল হৈছিল য'ত তেওঁ দলিত হোৱাৰ বাবে সমাজত বৈষম্যৰ সম্মুখীন হৈছিল। তেওঁৰ পৰিয়াল বহুবিবাহ প্ৰথাৰ অন্তৰ্গত আছিল, পিতৃৰ দুগৰাকী পত্নী আছিল আৰু কেইবাটাও সন্তান আছিল যদিও চোবৰ বহু ভাই-ভনীৰ শৈশৱতে মৃত্যু হৈছিল।

১৯ বছৰ বয়সত তেওঁ কাঠমাণ্ডুলৈ গুচি যায় আৰু একচন এইডত কাম কৰে আৰু পিছলৈ ৰবিন মৰ্গানক লগ পায় যিয়ে তেওঁক দলিত মহিলাসকলক সহায় কৰিবলৈ এটা সংস্থা আৰম্ভ কৰিবলৈ উৎসাহিত কৰে। চোবে ২০১৪ চনত কাঠমাণ্ডুত এছিয়া দলিত অধিকাৰ মঞ্চৰ নেতৃত্ব দিছিল। এই মঞ্চত বাংলাদেশ, ভাৰত, নেপাল, পাকিস্তান আৰু শ্ৰীলংকাৰ কৰ্মীসকলে অংশগ্ৰহণ কৰিছিল আৰু সদস্যসকলে বৈষম্যৰ অন্ত পেলাবলৈ একেলগে কাম কৰাৰ সিদ্ধান্ত লয়।

তথ্যসূত্ৰ

শ্ৰেণী:সমাজকৰ্মী
শ্ৰেণী:নাৰীবাদী
শ্ৰেণী:নেপালৰ ব্যক্তি
বো’লা নৃত্য

বো’লা নৃত্য, যাক আচোলি বো’লা বুলিও কোৱা হয়, উত্তৰ উগাণ্ডাৰ আচোলি জনগোষ্ঠীৰ মাজত উৎপত্তি হোৱা এটা পৰম্পৰাগত নৃত্য। ইয়াক বিশেষ উপলক্ষ্যত আৰু ৰজা আৰু মুখিলয়ালকে ধৰি নেতৃস্থানীয়লোকৰ সন্মুখত প্ৰদৰ্শনৰ বাবে ৰখা হয়। এই নৃত্য প্ৰায়ে নতুন মুখিয়াল নিযুক্তিৰ সময়ত বা বিভিন্ন ৰাজকীয় অনুষ্ঠানত প্ৰদৰ্শন কৰা হয়।

ইতিহাস

এই নৃত্য মূলতঃ ৰাজকীয় অনুষ্ঠানৰ বাবে একান্তভাৱে পৰিবেশন কৰা হৈছিল, কিন্তু বো’লা নৃত্য এতিয়া ৰাজনৈতিক নেতা আৰু গণ্যমান্য ব্যক্তিসকলৰ অনুষ্ঠানকো সামৰি লোৱাৰ দিশলৈ আগবাঢ়িছে। আচোলি জনগোষ্ঠীৰ ৰাজকীয় নৃত্য হিচাপে পৰিচিত, বো’লা নৃত্য হৈছে সন্মান আৰু শ্ৰদ্ধাৰ প্ৰতীক, আৰু পৰম্পৰাগতভাৱে মুখিয়ালসকলৰ অনুষ্ঠানৰ সময়ত প্ৰদৰ্শিত হয়।

পৰিৱেশন

বো’লা নৃত্য ইয়াৰ সুকীয়া উপাদান যেনে "লাৰকাৰকা" নামৰ কাঠৰ জাইলোফোন আৰু "জাগী" নামেৰে জনাজাত নলাকাৰ ড্ৰামৰ দ্বাৰা বৈশিষ্ট্যপূৰ্ণ কৰি তুলিছে। নৃত্যশিল্পীসকলে পৰম্পৰাগত সাজ-পোছাকত নিজৰ শোভা বৰ্ধন কৰিবলৈ পোছাকৰ লগত মূৰত উটপক্ষীৰ পাখি, কঁকালত এটা বগা কাপোৰ মাৰ্জিতভাৱে মেৰিয়াই থোৱা আৰু গোৰোহাৰ ঘণ্টা যিয়ে ইহঁতৰ গতিবিধিত ছন্দময় স্পৰ্শ যোগ কৰে, পৰিধন কৰে।

এই নৃত্য পুৰুষ-মহিলাই পৃথক পৃথক গোটত পৰিবেশন কৰে। পুৰুষৰ দলে প্ৰথমে প্ৰদৰ্শন কৰে, তাৰ পিছত মহিলাৰ দলে। নৃত্যৰ নেতৃত্বত এদল পুৰুষে জাইলোফোন আৰু ঢোল বজায়। নৃত্যশিল্পীসকলে বৃত্তাকাৰ গতিৰে গতি কৰে, পুৰুষসকলে ঘড়ীৰ কাঁটাৰ দিশত আৰু মহিলাসকলে ঘড়ীৰ কাঁটাৰ বিপৰীত দিশত গতি কৰে। নৃত্যশিল্পীসকলে ভৰি দুখন ছন্দময় আৰ্হিত লৰচৰ কৰে, আনহাতে শৰীৰৰ ওপৰৰ অংশটো থিয় হৈ থাকে।

তথ্য সূত্ৰ

শ্ৰেণী:লোক-নৃত্য
শোভা ব্ৰহ্ম

শোভা ব্ৰহ্ম (; ১৪ অক্টোবৰ, ১৯২৯ – ৫ মাৰ্চ, ২০১২) অসমৰ এগৰাকী চিত্ৰ-শিল্পী আৰু ভাস্কৰ। তেখেতৰ স্ৰজিত শিল্প কৰ্মত ‘উত্তৰ-পূব ভাৰত’ৰ সমাজ আৰু সংস্কৃতিৰ প্ৰভাৱত গঢ়ি উঠা এক একক শৈলী লক্ষ্য কৰা হয়, এই শৈলীত ৰাষ্ট্ৰীয় আৰু আন্তঃৰাষ্ট্ৰীয় পৰ্যায়লৈ নিয়াৰ বাবে তেখেতে যত্ন কৰে।

উদ্ধৃতি

এই বিশ্বত এনে কিছুমান শক্তিৰ প্ৰকাশ ঘটে যিবোৰ মানুহৰ বোধ বা প্ৰত্যাহ্বানৰ বাহিৰত। মানুহ যুগে যুগে তাৰ আদিম অৱস্থাৰ পৰা আজিলৈকে বিজ্ঞান-প্ৰযুক্তি বিদ্যাৰ চৰম বিবৰ্তনৰ যুগতো সেইবোৰ অতি-ভৌতিক, অতিজাগতিক, অলৌকিক আৰু অতি মানবীয় শক্তিৰ প্ৰকাশ দেখি বিস্ময়াভিভূত, হতবুদ্ধি আৰু আত্মবিস্মৃত হৈ আহিছে। এনে এক শক্তিৰ প্ৰতি, সেই শক্তিৰ প্ৰতি নিয়ন্তাৰ প্ৰতি নিদ্বিৰ্থা নিসংশয় আত্মসমৰ্পণৰ নামেই ধৰ্মভাব বা ধৰ্ম।
ধৰ্ম তথ্য শিল্পকলাত তত্ত্ব তথ্য শাস্ত্ৰীয় অনুশাসন যিমানেই সক্ৰিয় বা সজাগ নেথাকক, সি যুগে যুগে প্ৰতিভাশালী, সবল শক্তিশালী শিল্পীৰ মুক্ত সৃষ্টিক বাধাদান কৰিব নোৱাৰে।
এগৰাকী স্ৰষ্টাশিল্পী সৃষ্টিকাৰ্যত ব্যক্ত থাকিও এজন নিশ্চয় সামাজিক ভাবে দায়বদ্ধ শিল্পী। শিল্প সৃষ্টিৰ কামটো দায়িত্ব বিহীন অসামাজিক জ্ঞান কৰাটো নিশ্চয় ৰক্ষণশীল মানসিক অৱস্থাৰে পৰিচায়ক। সৃষ্টিৰ আনন্দত নিজকে আপ্লুত ৰাখিও নিজৰ, পৰিয়ালৰ, সমাজখনৰ, দেশখনৰ ৰক্ষণা বেক্ষণৰ চিন্তা, ব্যৱহাৰিক পোষকতা কৰাটো এগৰাকী মহৎ শিল্পীৰ বহিৰ্ভূত লক্ষণ নহয়।
ই চিত্ৰ আৰু ভাস্কৰ্য দুয়োটা মাধ্যমতে কাম কৰি ভাল পাওঁ। কিন্তু চিত্ৰ বহুত বেছি challanging বহুতদিন চিত্ৰ আঁকি আঁকি ভাস্কৰ্যত হাত দিব নোৱাৰিলে মই শাৰীৰিকভাবে নিষ্ক্ৰিয় বোধ কৰোঁ। যেন মোৰ শক্তিৰ যথোচিত প্ৰয়োগ ঘটাত ব্যাঘাত হৈছে। আকৌ বেছিদিন ভাস্কৰ্যৰ কাম কৰি থাকিলেও ছবিত হাত নপৰিলে মই বৌদ্ধিক দিশত (intellectual) নিষ্প্ৰভ বোধ কৰোঁ, যেন মোৰ চিন্তা জগতখনৰ যুদ্ধৰ তৰোৱালখনত মামৰে ধৰিব। সেই শংকা দূৰ কৰাৰ কাৰণে মই ড্ৰইং বা স্কেচ হলেও কিবা এটা কৰিব লগা হয়।
মই আটাইতকৈ অধিক consumerist artist মই নিজে প্ৰসাধন ব্যৱহাৰ নকৰোঁ, মোৰ পৰিয়ালতো ন্যূনতম প্ৰসাধনৰ ব্যৱহাৰ হয়। গতিকে স্বাভাৱিক অৰ্থত মোৰ চিত্ৰ বা ভাস্কৰ্য্যৰো বেচেৰাহঁতৰ প্ৰসাধনৰ বিলাসিতা বৰ কম। মই চিত্ৰ ৰচনা কৰোঁ, সেই চিত্ৰৰ কেতিয়া ফ্ৰেম হয় তাৰ কোনো ঠিক নাই। ফ্ৰেম হলেও অতি কম দামৰ ফ্ৰেমহে মই লগাব পাৰো।

তথ্য সংগ্ৰহ

শ্ৰেণী:অসমৰ ব্যক্তি
শ্ৰেণী:মৃত ব্যক্তি
শ্ৰেণী:অসমৰ চিত্ৰশিল্পী
শ্ৰেণী:বড়ো জনগোষ্ঠীৰ ব্যক্তি
শ্ৰেণী:কমল কুমাৰী ৰাষ্ট্ৰীয় বঁটা বিজয়ী
বৰপেটা চৰকাৰী উচ্চতৰ মাধ্যমিক বিদ্যালয়

বৰপেটা চৰকাৰী উচ্চতৰ মাধ্যমিক বিদ্যালয় বৰপেটাৰ মৰানদীৰ পাৰত অৱস্থিত  এখন বিদ্যালয়। ব্ৰিটিছৰ ৰাজত্বৰ কালত মহকুমাধিপতি শৰৎচন্দ্ৰ বেনাৰ্জী আৰু পেচকাৰ কালীচৰণ মুখাৰ্জীৰ প্ৰচেষ্টাত ১৮৭১ চনত এই বিদ্যালয় স্থাপন হয়। বিদ্যালয়খনত পঞ্চম শ্ৰেণীৰ পৰা দ্বাদশ শ্ৰেণীলৈ পাঠদানৰ ব্যৱস্থা আছে। শিক্ষাৰ মাধ্যম হৈছে অসমীয়া। ইয়াৰ দশম শ্ৰেণীৰ ছাত্ৰসকল অসম মাধ্যমিক শিক্ষা পৰিষদৰ অধীনত হাইস্কুল শিক্ষান্ত পৰীক্ষাত অৱতীৰ্ণ হয় আৰু দ্বাদশ শ্ৰেণীৰ ছাত্ৰসকল অসম উচ্চতৰ মাধ্যমিক শিক্ষা সংসদৰ অধীনত উচ্চতৰ মাধ্যমিক চূড়ান্ত পৰীক্ষাত অৱতীৰ্ণ হয়।

ইতিহাস

১৮৬৫ চনত বৰপেটাৰ কেইজন মান সচেতন দুৰদৰ্শী মানুহৰ প্ৰচেষ্টাত এখন বেচৰকাৰী মধ্য ইংৰাজী স্কুল বৰপেটাত স্থাপিত হৈছিল। আৰম্ভণীতে অৰ্থৰ অভাৱত স্কুলৰ অৱস্থা তথৈবচ আছিল যদিও তেতিয়াৰ মহকুমাধিপতি শৰৎচন্দ্ৰ বেনাৰ্জী আৰু পেচকাৰ কালীচৰণ মুখাৰ্জীৰ প্ৰচেষ্টাত ১৮৭১ চনত ই নিয়মীয়া হাইস্কুল হিচাপে চলিবলৈ আৰম্ভ কৰে। সেয়ে এই হাইস্কুল ১৮৭১ চনত প্ৰতিষ্ঠা হোৱা বুলি ধৰা হয়। স্কুলৰ প্ৰথমচোৱাত প্ৰধান শিক্ষক হিচাপে আছিল যোগেন সান্যাল, ৰামচৰণ সিং আৰু ৰাজকুমাৰ সুৰেশ্বৰ গোঁহাই। ১৯০৩ চনৰ পৰা ১৯২৬ চনলৈ ২৪ বছৰ কাল হেড মাষ্টৰ হিচাপে থাকে কালীমোহন সেনগুপ্তই। তেওঁৰ দিনতে স্কুলখনলৈ বৰপেটা নগৰৰ বাহিৰেও বৰবিলা, কেওটকুচি, হাউলী, বজালী ইত্যাদি অঞ্চলৰ পৰা ছাত্ৰবোৰে পঢ়িবলৈ আহে। ইয়াৰ পিছত কেবাবছৰ হেড মাষ্টৰৰ পদত থাকে গিৰিশচন্দ্ৰ ৰায়চৌধুৰীয়ে।

অৱস্থান

স্কুলখন বৰপেটাৰ মাজমজিয়াত মৰানদীৰ পাৰত অৱস্থিত। স্কুলৰ মুঠ মাটিকালি ১৫ বিঘা, ১ কঠা, ৪ লেচা। স্কুলৰ বৰ্তমানৰ মুল ভৱনটো ১৯৫৮ চনত নিৰ্মাণ কৰা। চৰকাৰে এই স্কুলখনক ’হেৰিটেজ স্কুল’ হিচাপে বিবেচনা কৰিছে।

শিক্ষা

বিদ্যালয়খনত পঞ্চম শ্ৰেণীৰ পৰা দ্বাদশ শ্ৰেণীলৈ পাঠদানৰ ব্যৱস্থা আছে। শিক্ষাৰ মাধ্যম হৈছে অসমীয়া। ইয়াৰ দশম শ্ৰেণীৰ ছাত্ৰসকল অসম মাধ্যমিক শিক্ষা পৰিষদৰ অধীনত হাইস্কুল শিক্ষান্ত পৰীক্ষাত অৱতীৰ্ণ হয় আৰু দ্বাদশ শ্ৰেণীৰ ছাত্ৰসকল অসম উচ্চতৰ মাধ্যমিক শিক্ষা সংসদৰ অধীনত উচ্চতৰ মাধ্যমিক চূড়ান্ত পৰীক্ষাত অৱতীৰ্ণ হয়। যদিও স্কুলৰ জন্মলগ্নৰ পৰা ছাত্ৰীৰ নামভৰ্ত্তি হোৱা নাছিল, ২০০৫ চন মানৰ পৰা সকলো শ্ৰেণীত ছাত্ৰীৰ নামভৰ্তি আৰম্ভ কৰা হয় আৰু বৰ্তমান মুঠ শিক্ষাৰ্থীৰ ৩৫ শতাংশই ছাত্ৰী। স্কুলৰ বৰ্তমান ছাত্ৰ-ছাত্ৰীৰ সংখ্যা ৭০০ৰ ওপৰত।

নামভৰ্তি

পঞ্চম শ্ৰেণীত নামভৰ্তিৰ ব্যৱস্থা কৰা হয়। একাদশ শ্ৰেণীৰ কলা, বিজ্ঞান আৰু বাণিজ্য শাখাৰ নামভৰ্তি হাইস্কুল শিক্ষান্ত পৰীক্ষাৰ ফলাফলৰ ওপৰত ভিত্তি কৰি কৰা হয়।

উল্লেখযোগ্য ছাত্ৰসমূহ

ড॰ বাণীকান্ত কাকতি
অম্বিকাগিৰী ৰায়চৌধুৰী
গুৰুপ্ৰসাদ দাস
প্ৰসন্নলাল চৌধুৰী
ড॰ হিৰন্য কুমাৰ ভূঞা
ড॰ নিৰ্মল কুমাৰ চৌধুৰী
ড॰ গজেন্দ্ৰ নাথ তালুকদাৰ
ভাৰতীয় আৰক্ষী সেৱাত যোগদান কৰা দিলীপ দাস, গুণোত্তম ভূঞা আৰু তপন ডেকা
ভাৰতীয় বিদেশ সেৱাত যোগদান কৰা গৌৰাঙ্গলাল দাস

তথ্য সংগ্ৰহ

শ্ৰেণী:অসমৰ বিদ্যালয়সমূহ
শ্ৰেণী:বৰপেটা জিলা
জাতিসংঘ

জাতিসংঘ (; লিগ অফ নেশ্বনছ) আছিল বিশ্বৰ প্ৰথম আন্তঃচৰকাৰী সংস্থা, যাৰ মূল লক্ষ্য আছিল বিশ্ব শান্তি বজায় ৰখা। প্ৰথম বিশ্বযুদ্ধৰ অৱসানৰ পাছত ১৯১৯ চনৰ আৰম্ভণিতে বহা 'পেৰিচ শান্তি সম্মিলন'-ত এই সংস্থাৰ গঠনৰ চিন্তা-চৰ্চা কৰা হয়। পাছত ১৯২০ চনৰ ১০ জানুৱাৰীত জাতিসংঘ প্ৰতিষ্ঠিত হয়। ইয়াৰ তিনিটা প্ৰধান অংগ আছিল: সভা , পৰিষদ , আৰু সচিবালয় । ইয়াৰ লগতে আন দুটা গুৰুত্বপূৰ্ণ বিভাগ আছিল আন্তঃৰাষ্ট্ৰীয় ন্যায়ৰ স্থায়ী ন্যায়ালয় আৰু আন্তঃৰাষ্ট্ৰীয় শ্ৰমিক সংস্থা ।

জাতিসংঘৰ মূল উদ্দেশ্য আছিল: (১) বিধি আৰু ন্যায়ৰ মাজেদি আন্তঃৰাষ্ট্ৰীয় শান্তি আৰু নিৰাপত্তা ৰক্ষা কৰা, (২) যুদ্ধৰ অৱসান ঘটাৱাৰ বাবে প্ৰচেষ্টা চলোৱা আৰু আলাপ-আলোচনাৰ মাধ্যমেৰে বিবাদ নিষ্পত্তি কৰা, (৩) ৰাষ্ট্ৰসমূহৰ মাজত ন্যায়সংগত সম্পৰ্ক ৰক্ষা কৰা, আদি। জাতিসংঘই আন্তঃৰাষ্ট্ৰীয় শান্তি-সম্প্ৰীতিৰ বাবে কাম আৰম্ভ কৰিছিল। কিন্তু জাতিসংঘৰ চুক্তিপত্ৰত ভালেমান আঁসোৱাহ থকাৰ বাবে বিশেষ ফলৱতী নহ'ল। ১৯৩৯ চনৰ ১ ছেপ্টেম্বৰ তাৰিখে দ্বিতীয়খন বিশ্বযুদ্ধ আৰম্ভ হয় আৰু লগে লগে জাতিসংঘৰ পতন হয়। ১৯৪৫ চনত ইয়াৰ উত্তৰসূৰী ৰূপে ৰাষ্ট্ৰসংঘ -ৰ স্থাপন হয়।

ইতিহাস

কুৰি শতিকাৰ আৰম্ভণিতে ১৯১৮ চনৰ পৰা ১৯১৮ চন পৰ্যন্ত প্ৰথম বিশ্বযুদ্ধ সংঘটিত হয়। এই যুদ্ধ প্ৰলয়ংকাৰী আছিল আৰু পৃথিৱীৰ প্ৰায় সকলো উন্নত দেশেই ক্ষতিগ্ৰস্ত হৈছিল। সেইবাবে ফ্ৰান্সৰ ৰাজধানী পেৰিচ নগৰত ১৯১৯ চনৰ আৰম্ভণিতে বহা 'পেৰিচ শান্তি সম্মিলন' -ত যােগ দিয়া বিশ্বৰ নেতৃবৰ্গই পৃথিৱীলৈ যাতে পুনৰ এনে ভয়াবহ যুদ্ধ নাহে তাৰ বাবে চিন্তা-চৰ্চা কৰি জাতিসংঘ নামৰ এটা আন্তঃৰাষ্ট্ৰীয় সংস্থাৰ জন্ম দিয়ে। এই শান্তি আলােচনাৰ ফলস্বৰূপে কেইবাটাও সন্ধি স্বাক্ষৰিত হয়, যাৰ ভিতৰত উল্লেখযােগ্য সন্ধি আছিল 'ভাৰ্চাই সন্ধি' । এই সন্ধিপত্ৰতেই জাতিসংঘৰ চুক্তিপত্ৰ সন্ধিবিষ্ট কৰা হয়। তানুসাৰে ১৯২০ চনৰ ১০ জানুৱাৰীত জাতিসংঘৰ স্থাপন কৰা হয়।

জাতিসংঘত উপনিৱেশসমূহত বাস কৰা জনগণৰ কোনো প্ৰতিনিধিত্ব নাছিল আৰু আমেৰিকা যুক্তৰাষ্ট্ৰ, ছ'ভিয়েট সংঘ, জাপান, জাৰ্মানীৰ দৰে বৃহৎ শক্তিয়ে যোগদান কৰা নাছিল। ১৯৩৭ চনৰ জাপানৰ চীন আক্ৰমণ, ১৯৩৫ চনৰ ইটালীৰ ইথিওপিয়া আক্ৰমণ আৰু হিটলাৰৰ দ্বিতীয় বিশ্বযুদ্ধৰ আৰম্ভণি ৰোধ কৰাত জাতিসংঘ ব্যৰ্থ হয়।

দ্বিতীয় বিশ্বযুদ্ধত হিৰোছিমা আৰু নাগাছাকিত পৰমাণু বোমাৰ বিভীষিকাই সকলোকে সচকিত কৰে। সেয়ে ১৯৪৫ চনত আন্তঃৰাষ্ট্ৰীয় শান্তি-সম্প্ৰীতি আৰু সামাজিক, অৰ্থনৈতিক, মানৱাধিকাৰ আদি সমস্যা সমাধানত সহযোগিতাৰ বাবে ৰাষ্ট্ৰসংঘৰ গঠন কৰা হয়।

তথ্য সংগ্ৰহ

শ্ৰেণী:আন্তঃৰাষ্ট্ৰীয় সংস্থা
শ্ৰেণী:পোখালি
ধুবুৰী লোকসভা সমষ্টি

ধুবুৰী লোকসভা সমষ্টি উত্তৰ-পূব ভাৰতৰ অসম ৰাজ্যৰ ১৪টা লোকসভা সমষ্টিৰ ভিতৰত এটা অন্যতম লোকসভা সমষ্টি৷ এই সমষ্টিটো নামনি অসমৰ ১১টা বিধানসভা খণ্ডৰে গঠিত, দক্ষিণ শালমাৰা-মানকাচৰ জিলা আৰু ধুবুৰী জিলাৰ সকলো অংশ; গোৱালপাৰা জিলাৰ কিছু অংশ, বঙাইগাঁও জিলাৰ কিছু অংশ আৰু বৰপেটা জিলাৰ কিছু অংশ সামৰি লৈছে৷ আনুমানিক জনসংখ্যা ৫০ লাখ বাসিন্দাৰ সৈতে ধুবুৰী লোকসভা সমষ্টিত ২৬ লাখ পঞ্জীয়নভুক্ত ভোটাৰ আছে। ধুবুৰী লোকসভা সমষ্টি সমগ্ৰ ভাৰতৰ উত্তৰ-পূব অঞ্চলৰ ভিতৰতে সৰ্বাধিক জনবসতিপূৰ্ণ সমষ্টি।

বিধান সভাৰ সমষ্টিসমূহ

ধুবুৰী লোকসভা সমষ্টিত তলত উল্লিখিত বিধান সভা সমষ্টিসমূহ আছে:
মানকাচৰ বিধানসভা সমষ্টি
শালমাৰা দক্ষিণ বিধানসভা সমষ্টি
ধুবুৰী বিধানসভা সমষ্টি
গৌৰীপুৰ বিধানসভা সমষ্টি
গোলোকগঞ্জ বিধানসভা সমষ্টি
বিলাসীপাৰা (পশ্চিম) বিধানসভা সমষ্টি
বিলাসীপাৰা (পূব) বিধানসভা সমষ্টি
গোৱালপাৰা (পূব) বিধানসভা সমষ্টি
গোৱালপাৰা (পশ্চিম) বিধানসভা সমষ্টি
জলেশ্বৰ বিধানসভা সমষ্টি

লোক সভাৰ সদস্য

ক্ৰম বৰ্ষ প্ৰাৰ্থী দল
১ ১৯৫১ আমজাদ আলি প্ৰজা ছ'চিয়েলিষ্ট পাৰ্টী
২ ১৯৫৭ আমজাদ আলি প্ৰজা ছ'চিয়েলিষ্ট পাৰ্টী
৩ ১৯৬২ গিয়াছুদ্দিন আহমেদ ভাৰতীয় জাতীয় কংগ্ৰেছ
৪ ১৯৬৭ জাহানুদ্দিন আহমেদ প্ৰজা ছ'চিয়েলিষ্ট পাৰ্টী
৫ ১৯৭১ মইনুল চৌধুৰী ভাৰতীয় জাতীয় কংগ্ৰেছ
৬ ১৯৭৭ আহমেদ হুচেইন ভাৰতীয় জাতীয় কংগ্ৰেছ
৭ ১৯৮৪ আব্দুল হামিদ ভাৰতীয় জাতীয় কংগ্ৰেছ
৮ ১৯৯১ নুৰুল ইছলাম ভাৰতীয় জাতীয় কংগ্ৰেছ
৯ ১৯৯৬ নুৰুল ইছলাম ভাৰতীয় জাতীয় কংগ্ৰেছ
১০ ১৯৯৮ আব্দুল হামিদ ভাৰতীয় জাতীয় কংগ্ৰেছ
১১ ১৯৯৯ আব্দুল হামিদ ভাৰতীয় জাতীয় কংগ্ৰেছ
১২ ২০০৪ আনোৱাৰ হুচেইন ভাৰতীয় জাতীয় কংগ্ৰেছ
১৩ ২০০৯ বদৰুদ্দিন আজমল এ আই ইউ ডি এফ
১৪ ২০১৪ বদৰুদ্দিন আজমল এ আই ইউ ডি এফ
১৫ ২০১৯ বদৰুদ্দিন আজমল এ আই ইউ ডি এফ
১৬ ২০২৪ ৰকিবুল হুছেইন ভাৰতীয় জাতীয় কংগ্ৰেছ

নিৰ্বাচনৰ ফলাফল

সাধাৰণ নিৰ্বাচন ২০২৪

লগতে চাওক

ধুবুৰী জিলা
অসমৰ লোকসভা সমষ্টিসমূহৰ তালিকা

তথ্য সংগ্ৰহ

শ্ৰেণী:অসমৰ লোক সভাৰ সমষ্টি
শ্ৰেণী:ধুবুৰী জিলা
কীৰ্তনঘোষা

কীৰ্তনঘোষা ষোড়শ শতিকাতে শ্ৰীমন্তশংকৰদেৱৰ দ্বাৰা 'এক শৰণ নাম ধৰ্ম' প্ৰচাৰৰ অৰ্থে ৰচিত এখন কাব্য। ইয়াত কেইবাটিও অধ্যায় আছে। কীৰ্তনৰ মূল বিষয়বস্তু হৰিৰ মাহাত্ম্য প্ৰকাশ। কীৰ্তনঘোষাক শ্ৰীমন্তশংকৰদেৱৰ শ্ৰেষ্ঠ ৰচনা হিচাপে গণ্য কৰা হয়। এই পুথিখনৰ বেলেগ বেলেগ অংশ ভিন্ ভিন্ সময়ত ৰচিত হৈ চাৰিওফালে সিচৰিত হৈ পৰি আছিল। পাছত মাধৱদেৱৰ আদেশ মতে ৰামচৰণ ঠাকুৰে অশেষ পৰিযত্ন কৰি গোটাই পুথিখন সঙ্কলন কৰে।

উদ্ধৃতি

সৰ্বভূত ময় ৰাজা শাস্ত্ৰত কহয়।ৰাজা তুষ্ট ভৈল সৰ্বজন তুষ্ট হয়।(প্ৰহ্লাদ চৰিত)
“হেন মহা দিব্যবন দেখিলন্ত ত্ৰিনয়ণ।দিব্য কন্যা এক আছে তাতে।কোটি লক্ষ্মী সম নোহে কটাক্ষে ত্ৰৈলোক্য মোহে।ভণ্টা খেৰি খেলে দুয়োহাতে॥ তপ্ত সুবৰ্ণৰ সম জ্বলে দেহা নিৰুপমললিত বলিত হাত পাৱ।চক্ষু কমলৰ পাসি মুখে মনোহৰ হাসিসঘনে দৰশৈ কাম ভাৱ॥সোলকে উচ্ছল খোপা খসে পৰিজাত থোপাবামহাতে সম্বৰন্ত তাক।উৰ্দ্ধক ক্ষেপন্ত ভণ্টা কৰন্ত কটাক্ষ ছটালীলা গতি দেখাই ফুৰে পাক॥কৰ্ণৰ কুণ্ডল দোলে স্তন হলফল কৰেগলে ৰত্নমালা জিকি পাৰে।সুবৰ্ণ কঙ্কণ ধ্বনি কৰে ৰুন ঝুন শুনিপ্ৰকাশে হৃদয় হেম হাৰে॥দৰশান্ত কাষ পিঠি খনো হাসে সমদিঠিচাহি লাজে চান্ত চকু মুদি। ভ্ৰমন্ত অনেক ভাৱে উৰুৱাৱে বস্ত্ৰ বাৱেউচ্চ কুচ কুম্ভ হোৱে উদি॥কঙ্কালে কিঙ্কিনী বাজে চৰণ কমল মাজে ৰত্নৰ নুপূৰ ৰুন-্ঝুন।হালে অতি মধ্যদেশ সংসাৰ মোহিনী বেশএকো অঙ্গে নাহি খুতিখুন”।-(হৰমোহন)

উৎস

শ্ৰেণী:অসমীয়া গ্ৰন্থ
টমাচ পেইন

টমাচ পেইন (; ৯ ফেব্ৰুৱাৰী, ১৭৩৭ – ৮ জুন, ১৮০৯) এজন ইংৰাজ আৰু আমেৰিকান ৰাজনৈতিক কৰ্মী, দাৰ্শনিক, ৰাজনৈতিক তত্ত্ববিদ আৰু বিপ্লৱী আছিল।

উদ্ধৃতিসমূহ

সংগ্ৰাম যিমানেই কঠিন হ’ব; জয়লাভো সিমানেই গৌৰৱময় হ’ব৷
জ্ঞান কৰ্তব্য হ’লেও অজ্ঞানতা অপৰাধ।
এশজন পুৰোহিততকৈ এজন ভাল স্কুল শিক্ষকৰ কাম বেছি।
যি সময়ত চিকিৎসালয়ত অগণন কেঁচুৱা মৃত্যুমুখত পৰিছে আৰু অত্যাৱশ্যকীয় সামগ্ৰীৰ অভাৱত ৰাজপথত বৃদ্ধ আৰু অসুস্থ দৰিদ্ৰ লোকৰ মৃত্যু হৈছে, সেই সময়ত পুৰোহিত আৰু ঘণ্টাৰ কথা কোৱাটো সংবেদনহীন।
জাতিটোত পুৰুষৰ দুটা সুকীয়া শ্ৰেণী আছে—এজনে কৰ আদায় দিয়া, আৰু আনজনে কৰ লাভ কৰি তাৰ ওপৰত জীৱন নিৰ্বাহ কৰা।
বাকপটুতা হয়তো কাণত ভাল লাগে, কিন্তু দৰিদ্ৰতাৰ ভাষাই হৃদয়ত আঘাত কৰে – প্ৰথমটো হয়তো সংগীতৰ দৰেই মনোমোহা, কিন্তু দ্বিতীয়টো অবিবেচক আক্ৰমণৰ দৰে।

উৎস

বাহ্যিক সংযোগ

শ্ৰেণী:আমেৰিকা যুক্তৰাষ্ট্ৰৰ ব্যক্তি
শ্ৰেণী:দাৰ্শনিক
শ্ৰেণী:মৃত ব্যক্তি
নিৰোদ কুমাৰ বৰুৱা

ড° নিৰোদ কুমাৰ বৰুৱা এগৰাকী অসমীয়া ইতিহাসবিদ। বিগত শতিকাৰ তথা গোপীনাথ বৰদলৈৰ সময়ৰ অসমৰ ইতিহাস অধ্যয়নৰ ক্ষেত্ৰত তেখেত এজন লেখত ল’বলগীয়া ব্যক্তি। ১৯৩৬ চনত অসমৰ নগাঁৱত জন্মগ্ৰহণ কৰা বৰুৱাই কটন কলেজ আৰু বেনাৰস হিন্দু বিশ্ব বিদ্যালয়ত অধ্যয়ন কৰিছিল। তাৰ পিছত তেখেতে ‘লণ্ডন’ আৰু ‘বন’ বিশ্ববিদ্যালয়ৰ পৰা দুবাৰকৈ পি. এইচ. ডি. সম্পূৰ্ণ কৰি জাৰ্মানীত নিগাজিকৈ বাস কৰিবলৈ লয়।

জন্ম আৰু পৰিয়াল

১৯৩৬ চনত নগাঁৱত বৰুৱাৰ জন্ম হয়। তেখেতৰ পিতৃ আছিল ডা° ললিত কুমাৰ বৰুৱা। এখেতৰ খুৰাক সকলৰ এজন আছিল বিৰিঞ্চি কুমাৰ বৰুৱা।

১৯৭৫ চনত জাৰ্মানীৰ বন বিশ্ববিদ্যালয়ৰ পৰা তেখেতে ‘ভাৰত-জাৰ্মান সম্পৰ্ক’ বিষয়ত দ্বিতীয়টো পিএইচডি ডিগ্ৰী অৰ্জন কৰে।

কৰ্মজীৱন

বৰুৱা Universities of Koln আৰু Heidelberg ত গৱেষণা ফেল’ হিচাপে কাৰ্য্যনিৰ্বাহ কৰিছিল। ১৯৬৫ ৰ পৰা ১৯৭০ চনলৈ তেখেতে দিল্লী বিশ্ববিদ্যালয়ত ‘Constitutional History of England’ বিষয়টো এমএ শ্ৰেণীত পঢ়ুৱাইছিল।

গ্ৰন্থপঞ্জী

নিৰ্বাচিত গৱেষণা-পত্ৰ

ইংৰাজী ভাষাৰ গ্ৰন্থ

Gopinath Bardoloi, 'the Assam problem' and Nehru's centre, Bhabani Books (1 January 2010)
Chatto: The Life and Times of an Indian Anti-Imperialist in Europe, Oxford University Press (16 July 2004)
India and the Official Germany, 1886-1914, Peter Lang AG (31 December 1977)
David Scott in North East India 1803-1831: Bhabani Books, Guwahati (Second Edition 2015)
Germany and the Indians: Between the Wars,
Franz Josef Furtwangler and India: A German Trade Union Internationalist's extraordinary engagement with India, (Co-author: Elisabeth Barooah),

অসমীয়া ভাষাৰ গ্ৰন্থ

পশ্চিম কলা, জাৰ্ণাল এম্পৰিয়াম, নলবাৰী (১৯৯৫)
বৰদলৈ দিনলেখা প্ৰথম খণ্ড, প্ৰকাশন পৰিষদ, গুৱাহাটী (২০০০)
বৰদলৈ দিনলেখা দ্বিতীয় খণ্ড, প্ৰকাশন পৰিষদ, গুৱাহাটী (২০০১)
মোহিনী কলাৰ ছবি, পূৰ্বাঞ্চল প্ৰকাশ, গুৱাহাটী (১৯৯৭)
ইউৰোপীয় মোজেইক, বনলতা, ডিব্ৰুগড় (১৯৯৬)
ভীমকৰ্মা ডা° ললিত কুমাৰ বৰুৱা (সহ সম্পাদক), গুৱাহাটী (১৯৮৬)
এজন সত্যাগ্ৰহীৰ ৰাজনীতি: গোপীনাথ বৰদলৈ আৰু আসাম তেতিয়া আৰু এতিয়া, নগাঁও (২০১০)
অজাতশত্ৰু জননেতা ডাক্তৰ ভূবনেশ্বৰ বৰুৱা, বীণা লাইব্ৰেৰী, গুৱাহাটী (১৯৯৪)

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জাৰ্মানীৰ ব্যক্তি
শ্ৰেণী:ভাৰতৰ ইতিহাসবিদ
শ্ৰেণী:অ-কাহিনীমূলক গ্ৰন্থৰ লেখক
এলিছা ডি আলমেইডা

এলিছা ফ্ল'ৰে ডি আলমেইডা (ইংৰাজী: Elisa Flore de Almeida; জন্ম: ১১ জানুৱাৰী ১৯৯৮) এগৰাকী ফৰাচী পেছাদাৰী ফুটবলাৰ যিয়ে প্ৰিমিয়াৰ লিগ ক্লাব পেৰিছ চেণ্ট জাৰ্মেইন আৰু ফ্ৰান্সৰ জাতীয় দলৰ বাবে চেণ্টাৰ বেক বা ৰাইট বেক হিচাপে খেলে।

ক্লাব কেৰিয়াৰ

ডি আলমেইডাই ২০১৬ চনত ১৮ বছৰ বয়সত এফ চি এফ জুভিচি — এতিয়া পেৰিছ এফ চি —ৰ সৈতে পেছাদাৰী অভিষেক ঘটায়। ২০১৯ চনত মণ্টপেলিয়াৰত যোগদান নকৰালৈকে তেওঁ দলটোৰ হৈ খেলিছিল।

২০২১ চনৰ ৯ জুলাইত পেৰিছ চেণ্ট জাৰ্মেইনে ডি আলমেইডাক তিনি বছৰৰ বাবে চুক্তিবদ্ধ কৰাৰ কথা ঘোষণা কৰে। ২০২২ চনৰ ১৬ ডিচেম্বৰত ৰিয়েল মাদ্ৰিদৰ বিৰুদ্ধে ২-১ গ'লত জয়লাভ কৰি ক্লাবটোৰ হৈ প্ৰথমটো গ'ল দিয়ে। ২০২৪ চনৰ ৮ জুলাইত তেওঁ ক্লাবটোৰ সৈতে তেওঁৰ চুক্তি ২০২৭ চনৰ জুন মাহলৈকে বৃদ্ধি কৰে।

আন্তঃৰাষ্ট্ৰীয় কেৰিয়াৰ

ফ্ৰান্সত জন্মগ্ৰহণ কৰা ডি আলমেইডা পৰ্তুগীজ বংশৰ। তেওঁ ফ্ৰান্সৰ প্ৰাক্তন যুৱ আন্তঃৰাষ্ট্ৰীয় আৰু লেছ ব্লুজৰ সৈতে ১৭ বছৰ অনূৰ্ধ্ব পৰ্যায়ত খেলিবলৈ আৰম্ভ কৰে। ডি আলমেইডাই ২০১৬ চনত ইউৰোপীয় ১৯ বছৰ অনূৰ্ধ্ব চেম্পিয়নশ্বিপ লাভ কৰে।

ডি আলমেইডাক ২০২৩ চনৰ ফিফা মহিলা বিশ্বকাপৰ বাবে ফ্ৰান্সৰ দললৈ মাতি অনা হৈছিল।

ডি আলমেইডাই ২০১৯ চনৰ ৪ অক্টোবৰত ফ্ৰান্সৰ হৈ ছিনিয়ৰ দলত অভিষেক ঘটায় আৰু আইচলেণ্ডৰ বিৰুদ্ধে ৪-০ গ'লত প্ৰীতি মেচত জয়লাভ কৰে ২০২৪ চনৰ জুলাই মাহত ২০২৪ চনৰ অলিম্পিকৰ বাবে ফ্ৰান্সৰ দলত অন্তৰ্ভুক্ত হয়।

তথ্যসূত্ৰ

শ্ৰেণী:ফ্ৰান্সৰ ব্যক্তি
শ্ৰেণী:ফুটবল খেলুৱৈ
শ্ৰেণী:মহিলা খেলুৱৈ
চেৰেনা উইলিয়ামছ

চেৰেনা উইলিয়ামছ ( ইংৰাজী:Serena Williams, জন্ম: ২৬ ছেপ্টেম্বৰ ১৯৮১) এগৰাকী বিশ্ববিখ্যাত আমেৰিকান টেনিছ খেলুৱৈ। তেওঁ মহিলা টেনিছ ইতিহাসৰ অন্যতম সৰ্বশ্ৰেষ্ঠ খেলুৱৈ হিচাপে গণ্য। তেওঁ ২৩টা গ্ৰেণ্ড স্লেম একক খিতাপ জিকি বিশ্ব ৰেকৰ্ড স্থাপন কৰিছে। শক্তিশালী খেলৰ শৈলী, মানসিক দৃঢ়তা আৰু অধ্যৱসায়ৰ বাবে তেওঁ বিশ্বজুৰি অনুপ্ৰেৰণাৰ উৎস।

উদ্ধৃতি

“মোৰ মতে এজন চেম্পিয়নক জিকাত নহয়, পৰাৰ পিছত কেনেকৈ উঠি আহে তাতেই চিনি পোৱা যায়।”
“প্ৰত্যেক মহিলাৰ সফলতাই আন এজনী মহিলাৰ বাবে অনুপ্ৰেৰণাৰ উৎস হ’ব লাগে।”
“খেলত ভাগ্যৰ কোনো ভূমিকা নাই।”
“যদি বাহিৰত গুলী চলি থাকিলেও তুমি খেলত মনোনিবেশ কৰিব পাৰা, তেন্তে সেয়াই প্রকৃত একাগ্ৰতা।”

তথ্যসূত্ৰ
লখিমী বৰুৱা

লখিমী বৰুৱা হৈছে অসমৰ প্ৰথম আৰু একমাত্ৰ মহিলা সমবায় বেংক কনকলতা মহিলা নগৰীয়া সমবায় বেংকৰ প্ৰতিষ্ঠাপক। তেওঁ ১৯৯৮ চনৰ ২২ মে তাৰিখে সমবায় সমিতি আইন-১৯৪৯ৰ অধীনত স্বাধীনতা সংগ্ৰামী শ্বহীদ কনকলতা বৰুৱাৰ নামেৰে নামাংকিত কৰি মহিলা নগৰীয়া সমবায় বেংক লিমিটেডৰ স্থাপনা কৰিছিল। পাছলৈ ২০০০ চনৰ ১৬ ফেব্ৰুৱাৰী তাৰিখে ভাৰতৰ ৰিজাৰ্ভ বেংকে বেংকিং ব্যৱসায় আৰম্ভ কৰিবলৈ এই বেংকক লাইচেঞ্চ প্ৰদান কৰে। তেওঁক ভাৰত চৰকাৰে ২০২১ চনত চতুৰ্থ সৰ্বোচ্চ অসামৰিক সম্মান পদ্মশ্ৰী বঁটাৰে সন্মানিত কৰে।

জন্ম আৰু প্ৰাৰম্ভিক জীৱন

লখিমী বৰুৱাৰ জন্ম হৈছিল যোৰহাট জিলাৰ এখন সৰু গাঁৱত। আৰ্থিক সমস্যাৰ বাবে ১৯৬৯ চনত তেওঁ কলেজীয়া শিক্ষা আধাতে সামৰিব লগা হৈছিল। ১৯৭৩ চনত তেওঁৰ বিয়া হয়। বিয়াৰ পাছত তেওঁ আধৰুৱা শিক্ষা সমাপ্ত কৰাৰ উদ্দেশ্যে আকৌ পঢ়া শুনাত লাগে আৰু ১৯৮০ চনত গ্ৰেজুৱেচন সম্পূৰ্ণ কৰে। ইয়াৰ পাছত তেওঁ এটা বেংকত চাকৰি কৰিবলৈ লয়।

কৰ্ম জীৱন

বিয়াৰ পাছত গ্ৰেজুৱেচন সম্পূৰ্ণ কৰি বেংকত চাকৰি কৰি থকা সময়ত তেওঁ উপলব্ধি কৰিছিল যে শিক্ষা দীক্ষা নথকা মহিলা সকলৰ পইচা সাচি ৰখাৰ অভ্যাস নাই কাৰণ তেওঁলোকৰ বিত্তীয় শিক্ষাৰ অভাৱ। সেইবাবে ১৯৮৩ চনত লখিমী বৰুৱাই যোৰহাটৰ দক্ষিণ সৰ্বাইবন্ধা অঞ্চলত এখন মহিলা সমিতি গঠন কৰিছিল যাৰ জৰিয়তে তেওঁ আৰ্থিকভাবে পিছপৰা মহিলা সকলক লগত লৈ তেওঁলোকৰ বাবে কাম কৰিছিল। বহুবছৰ ধৰি বেংকত কাম কৰাৰ পাছত ১৯৯০ চনত তেওঁ মহিলা সমবায় বেংক আৰম্ভ কৰাৰ চিন্তা চৰ্চা কৰিছিল। অৱশেষত ১৯৯৮ চনত ৮.৪৬ লাখ টকা মূলধন হিচাপে লৈ ১৯৯৮ চনৰ ২২ মে তাৰিখে সমবায় সমিতি আইন-১৯৪৯ৰ অধীনত তেওঁ শ্বহীদ কনকলতা বৰুৱাৰ নামেৰে নামকৰণ কৰি কনকলতা মহিলা আৰবান কোঅপাৰেটিভ বেংক গঠন কৰিবলৈ সক্ষম হয় কনকলতা মহিলা কোঅপাৰেটিভ বেংক হৈছে উত্তৰ পূৰ্বাঞ্চলৰ প্ৰথমটো মহিলা সমবায় বেংক। এই বেংকৰ প্ৰত্যেক গৰাকী বিষয়া কৰ্মচাৰীয়েই নাৰী। এই সমবায় বেংকৰ মূল উদ্দেশ্য হৈছে মহিলা সৱলীকৰণ আৰু সমবায় বেংকিংৰ মাধ্যমেৰে দুৰ্বল শ্ৰেণীৰ মহিলা সদস্যা সকলক বিত্তীয় শিক্ষাপ্ৰদান কৰা।

বঁটা আৰু সন্মান

]] গ্ৰহণ কৰাৰ মুহূৰ্তত লখিমী বৰুৱা
২০১৬ চনৰ মাৰ্চ মাহত, আন্তঃৰাষ্ট্ৰীয় মহিলা দিৱসত ভাৰত চৰকাৰৰ মহিলা আৰু শিশু কল্যাণ মন্ত্ৰ্যালয়ৰ তৰফৰ পৰা কনকলতা মহিলা আৰবান কোঅপাৰেটিভ বেংক লৈ নাৰী সৱলীকৰণৰ দিশত উল্লেখযোগ্য ভূমিকা গ্ৰহণ কৰাৰ বাবে নাৰী শক্তি বঁটা প্ৰদান কৰা হয়। লখিমী বৰুৱাই বেংকৰ হৈ পূৰ্বৰ ৰাষ্ট্ৰপতি প্ৰণৱ মুখাৰ্জীৰ পৰা নতুন দিল্লীত দেৱী অহল্যাবাই হোলকাৰ বঁটা গ্ৰহণ কৰে। তেওঁক ভাৰত চৰকাৰে ২০২১ চনত সমাজসেৱা ক্ষেত্ৰত চতুৰ্থ সৰ্বোচ্চ অসামৰিক সম্মান পদ্মশ্ৰী বঁটাৰে সন্মানিত কৰে।

তথ্য সূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমৰ সমাজকৰ্মী
শ্ৰেণী:পদ্মশ্ৰী বঁটা বিজয়ী
ৰঞ্জিতা কোলী

ৰঞ্জিতা কোলী (; জন্ম: ৯ মে' ১৯৭৯) এগৰাকী ভাৰতীয় কৃষিবিদ আৰু ৰাজনীতিবিদ। ২০১৯ চনৰ ভাৰতীয় সাধাৰণ নিৰ্বাচনত তেওঁ ভাৰতীয় জনতা পাৰ্টিৰ সদস্য হিচাপে ৰাজস্থানৰ ভাৰতপুৰৰ পৰা ভাৰতৰ সংসদৰ নিম্ন সদন লোকসভালৈ নিৰ্বাচিত হয়। তেওঁ ৭,০৭,৯৯২ টা ভোট লাভ কৰি নিৰ্বাচনত জয়লাভ কৰে যি আছিল মুঠ ভোটৰ প্ৰায় ৬১.৭৪%। তেওঁ ৰাজনীতিত নতুন যদিও তেওঁ ৰাজনৈতিক পৰিয়ালৰ। তেওঁৰ শহুৰেক গংগাৰাম কোলী ১৯৯১ চনৰ পৰা ১৯৯৮ চনলৈকে বায়ানা লোকসভা সমষ্টিৰ পৰা তিনিবাৰ সাংসদ আছিল।ৰঞ্জিতা কোলীয়ে ৰাজস্থানৰে ৰাজকীয় বালিকা বিদ্যালয়ৰ পৰা শিক্ষা গ্ৰহণ কৰে৷ তেওঁৰ স্বামী হোমচান্দজী গংগাৰামজী কোলী৷

তথ্যসূত্ৰ

শ্ৰেণী:ভাৰতৰ মহিলা সাংসদ
শ্ৰেণী:লোকসভাৰ সাংসদ
টাটা নেন'

টাটা নেন' হৈছে টাটা মট'ৰছৰ দ্বাৰা উৎপাদিত চাৰিচকীয়া গাড়ী। ভাৰতবৰ্ষত নিৰ্মিত আৰু বিক্ৰী হোৱা "টাটা নেন'" বিশ্বৰ সবাতোকৈ কম মূল্যৰ গাড়ী হিচাপে পৰিগণিত হৈছে। ২০০৮ চনৰ ১০ জানুৱাৰীত নতুন দিল্লীৰ প্ৰগতি ময়দানত অনুষ্ঠিত এখন অট' এক্সপ'ত এই গাড়ীখন বজাৰত মুকলি কৰি দিয়া হৈছিল। প্ৰথমতে ইয়াৰ মূল্য (ভাৰতীয় মূল্য) মাত্ৰ এক লাখ টকা আছিল। সেয়ে এই গাড়ীখনক "এক লাখ কাৰ" নামেৰেও জনা যায়। ২০০৯ চনত টাটা নেন'ই আত্মপ্ৰকাশ কৰাৰ পিছৰপৰাই ইয়াৰ দাম ক্ৰমাৎ বাঢ়ি আহিছে। তথাপি টাটা নেন' ভাৰতৰ আটাইতকৈ কম মূল্যৰ চাৰিচকীয়া গাড়ী হিচাপে পৰিগণিত হৈ আছে। দেশখনত কম মূল্যৰ পৰিবহণৰ মাধ্যম হিচাপে এই গাড়ীখনে জনপ্ৰিয়তা অৰ্জন কৰিছে। এই গাড়ীখনক "পিপ'লছ কাৰ" অৰ্থাৎ "জনগণৰ গাড়ী" হিচাপে আখ্যা দিয়া হৈছে।

ইতিহাস

টাটা মট'ৰছে ২০০৫ চনত সফলতাৰে "টাটা এচ" নামৰ এখন কম মূল্যৰ ট্ৰাক বজাৰত মুকলি কৰি দিছিল। ইয়াৰ পিছতেই টাটা মট'ৰছে টাটা নেন'ৰ নিৰ্মাণৰ কথা চিন্তা-চৰ্চা কৰিছিল। যিসকল লোকে মটৰ চাইকেল অথবা অট'ৰিস্ক' ব্যৱহাৰ কৰে, তেওঁলোকৰ সামৰ্থ্য অনুসৰি যাতে এই গাড়ীখন কিনিব পাৰে - এই কথা লক্ষ্য ৰাখিয়েই গাড়ীখনৰ নিৰ্মাণকাৰ্য্য আৰম্ভ কৰা হৈছিল। গাড়ীখনৰ অপ্ৰয়োজনীয় সুবিধাসমূহ হ্ৰাস কৰি, নিৰ্মাণত কম পৰিমাণৰ ষ্টিল ব্যৱহাৰ কৰি আৰু কম মূল্যৰ ভাৰতীয় পৰিশ্ৰামিকৰ ওপৰত নিৰ্ভৰ কৰি টাটা নেন'ৰ মূল্য কমকৈ নিৰ্ধাৰণ কৰা হৈছে।

কম মূল্যৰ গাড়ী হিচাপে ইয়াক উদ্বোধন কৰাৰ পৰাই টাটা নেন'ই সংবাদ মাধ্যমৰ শিৰোনাম দখল কৰি আহিছে।

মূল্য

টাটা মট'ৰছে টাটা নেন'বিশ্বৰ আটাইতকৈ কম মূল্যৰ চাৰিচকীয়া গাড়ী বুলি ঘোষণা কৰিছিল। উদ্বোধন কৰাৰ সময়ত ইয়াৰ মূল্য (ভাৰতীয় মূল্য মতে) এক লাখ টকা, প্ৰায় ২,০০০ আমেৰিকান ডলাৰ আছিল। . প্ৰথম অৱস্থাতেই মাত্ৰ কেইজনমান গ্ৰাহকেহে টাটা নেন'ক এই মূল্যত ক্ৰয় কৰিবলৈ সক্ষম হৈছিল। ২০১২ বৰ্ষত টাটা নেন'ৰ মূল্য (ভাৰতীয় মূল্য মতে) প্ৰায় ১৫০,০০০ টকা। . নিৰ্মাণ সামগ্ৰীৰ মূল্য বৃদ্ধিকেই পূৰ্বৰ তুলনাত টাটা নেন'ৰ মূল্য বৃদ্ধি হোৱাৰ মুখ্য কাৰণ বুলি জগৰীয়া কৰা হৈছে। .

টাটা নেন'ৰ বৈশিষ্ট্যসমূহ

টাটা নেন'ৰ তিনিটা সংস্কৰংণ আছে, তাৰে এটা ষ্টেণ্ডাৰ্ড আৰু বাকী দুটা ডিলাক্স। ষ্টেণ্ডাৰ্ড ভাৰ্ছনটোৰ ডিলাৰ মূল্য এক লাখ টকা (২৫০০ ডলাৰ)। পৰিবহণ ব্যয় আৰু মূল্য সংযোজিত কৰ যোগ দিলে ইয়াৰ মূল্য ভাৰতৰ অঞ্চলবিশেষে কিছু পাৰ্থক্য আছে।
গাড়ীখনত চাৰিখন দুৱাৰ আছে আৰু পাঁচজন যাত্ৰী বহিব পৰা ক্ষমতা আছে।
গাড়ীখনৰ বাহিৰৰ অংশটো মাৰুতি ৮০০ তকৈ ৮ শতাংশ সৰু কিন্তু ভিতৰৰ অংশটো ২১ শতাংশ ডাঙৰ।
প্ৰদূষণ নিয়ন্ত্ৰণৰ ক্ষেত্ৰত ই ভাৰত ৩ আৰু ইউৰ'-৪ নৰ্ম যুক্ত।
টাটা নেন'ৰ ইঞ্জিন স্পেচিফিকেচন হ'ল: ৬২৪ চিচি ইঞ্জিন যাৰ শক্তি ৩৩ বি এইচ পি।
প্ৰতি লিটাৰ পেট্ৰ'লত টাটা নেন' ২৩ কিঃমিঃ চলে।
গাড়ীখনত পাৱাৰ ষ্টেয়েৰিঙৰ সুবিধা নাই।
গাড়ীখনৰ ডেচব'ৰ্ডত স্পীড'মিটাৰ, ফুৱেল গজ আৰু অইল লাইট আছে।
টাটা নেন' গাড়ীখনত ৰেডিঅ' বা ঘূৰা-পকা কৰিব পৰা ছিটৰ সুবিধা নাই।

বঁটা

বৰ্ষ বঁটা তথ্য সূত্ৰ
২০১০ Business Standard Motoring Indian car of the year
২০১০ Bloomberg UTV-Autocar car of the year
২০১০ Edison Awards, first place in the transportation category
২০১০ Good Design Awards, in the category of transportation

তথ্য সূত্ৰ

বাহ্যিক সংযোগ

Tata Nano - Official product page

শ্ৰেণী:স্থলযান
ৰাম্যা বেহাৰা

ৰাম্যা বেহাৰা এগৰাকী ভাৰতীয় নেপথ্য কণ্ঠশিল্পী, যিয়ে মূলতঃ তেলেগু ছবিত কাম কৰে। তেলেগু, কানাড়া, তামিল, মালয়ালম আৰু হিন্দী ছবিত তেওঁ ১৮০ টাতকৈও অধিক গীত গাইছে। তেলেগু ছবি “বাহুবলী: দ্য বিগিনিঙ”ৰ (২০১৫) "ধীৱৰা" তেওঁৰ সফল গীত আছিল।

বেহাৰাৰ জন্ম ভাৰতৰ অন্ধ্ৰপ্ৰদেশৰ গুন্টুৰ জিলাৰ নৰসৰাওপেটত আৰু ডাঙৰ-দীঘল হৈছিল হায়দৰাবাদত। তেওঁ উল্লেখ কৰে যে তেওঁৰ গায়কীৰ প্ৰতি থকা আকৰ্ষণ সপ্তম শ্ৰেণীত পঢ়ি থকাৰ পৰাই আৰম্ভ হৈছিল। তেওঁ লিটিল মিউজিক একাডেমীলৈ যায় আৰু ৰামাচাৰীৰ অধীনত প্ৰশিক্ষণ গ্ৰহণ কৰে। এম.এম.কীৰৱানীয়ে তেওঁক ছবিৰ সৈতে পৰিচয় কৰাই দিছিল। বেহাৰাৰ প্ৰথম গীতটো তেলেগু ছবি “ভেংগামাম্বা”ৰ বাবে বাণীবদ্ধ কৰা হৈছিল।

তথ্য সংগ্ৰহ

শ্ৰেণী:তেলেগু চলচ্চিত্ৰৰ নেপথ্য কণ্ঠশিল্পী
শ্ৰেণী:তামিল চলচ্চিত্ৰৰ নেপথ্য কণ্ঠশিল্পী
শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী